## SELETUSKIRI

maaeluministri määruse „Maaeluministri määruste muutmine” eelnõu juurde

**1. Sissejuhatus**

Maaeluministri määruse „Maaeluministrimääruste muutmine” eelnõu on ette valmistatud kalandusturu korraldamise seaduse § 19 lõike 1, § 24 lõigete 3 ja 7, § 25 lõike 2, § 36 lõike 8, § 44 lõike 1 ja § 48 lõike 2 alusel.

Määruse eelnõu ja seletuskirja on koostanud Maaeluministeeriumi kalamajandusosakonna kalanduse arengu büroo nõunik Liis Reinma (625 6239, liis.reinma@agri.ee), turukorralduse ja kaubanduse büroo peaspetsialistid Maarja Purik (625 6223, maarja.purik@agri.ee) ja Kristi Ilves (625 6297, kristi.ilves@agri.ee), juriidilise ekspertiisi eelnõule tegi Maaeluministeeriumi õigusosakonna peaspetsialist Karina Torop (625 6520, karina.torop@agri.ee) ning keeleliselt toimetas eelnõu sama osakonna peaspetsialist Leeni Kohal (625 6165, leeni.kohal@agri.ee).

Määruse eelnõuga muudetakse järgmiseid määruseid:

* maaeluministri 28. juuli 2016. a määrus nr 48 „Algatusrühma koostöötegevused”;
* maaeluministri 25. novembri 2015. a määrus nr 19 „Kalanduspiirkonna kohaliku arengu strateegia rakendamine”;
* maaeluministri 30. aprilli 2015. a määrus nr 54 „Kalapüügi- või vesiviljelustoodete tootja või töötleja koolitustoetus”;
* maaeluministri 26. mai 2015. a määrus nr 62 „Kalapüügi- või vesiviljelustoodete tootja või töötleja praktikatoetus”;
* maaeluministri 21. märtsi 2016. a määrus nr 18 „Tootmis- ja turustamiskavade toetus”.

Kalandusturu korraldamise seaduse § 6 lõike 2 kohaselt võib valdkonna eest vastutav minister määrusega kehtestada taotluse, maksetaotluse ja muu käesoleva seaduse alusel ettenähtud teate esitamise üksnes elektrooniliselt e-teenuse keskkonna kaudu.

Määruse eelnõuga tehaksegi viies maaeluministri määruses vajalikud muudatused seoses elektroonsele taotlemisele ja menetlemisele üleminekuks. Eelnõu kohaselt võetakse määrustes taotlusi edaspidi vastu üksnes Põllumajanduse Registrite ja Informatsiooni Ameti (edaspidi *PRIA*) e-teenuse keskkonna kaudu. Taotlusi ei võeta enam vastu, kui need on esitatud e-posti teel või paberil (piirkondlikus büroos). Toetuse saamiseks esitab taotleja edaspidi PRIA e-teenuse keskkonna kaudu selleks ettenähtud tähtajal PRIA-le avalduse ning selles esitatud andmeid tõendavad dokumendid. Võrreldes varasemaga ei nõuta taotlejalt edaspidi rohkem andmeid ega dokumente.

**2. Eelnõu sisu ja võrdlev analüüs**

Eelnõu koosneb kuuest paragrahvist.

**Eelnõu §-ga 1** muudetakse maaeluministri 28. juuli 2016. a määrust nr 48 „Algatusrühma koostöötegevused”.

Määruse muutmise eesmärk on üle minna PRIA e-teenuse keskkonna kaudu taotlemisele, mis tähendab, et toetuse taotlus ja maksetaotlus esitatakse edaspidi vaid PRIA e-teenuse keskkonna kaudu. Selleks muudetakse meetme määruse § 6 lõikeid 1 ja 2 ja § 9 lõikeid 4-6, kuhu lisatakse sõnastus, et taotlus ja maksetaotlus koos vajalike dokumentide ärakirjadega esitatakse PRIA e-teenuse keskkonna kaudu.

Punktis 5 muudetakse § 9 lõiget 6 ning lisatakse sõna „nõuetekohaste”. Sarnane sõnastus on ka teistes Euroopa Merendus- ja Kalandusfondi (edaspidi *EMKF*) määrustes ning see täpsustab, et toetuse maksmise või maksmisest keeldumise otsuse tegemise tähtaeg hakkab jooksma sellest hetkest, kui toetuse saaja on esitanud nõuetekohased dokumendid.

**Eelnõu §-ga 2** muudetakse maaeluministri 25. novembri 2015. a määrust nr 19 „Kalanduspiirkonna kohaliku arengu strateegia rakendamine”.

Määruse muutmise eesmärk on samuti üle minna PRIA e-teenuse keskkonna kaudu taotlemisele, sh toimub taotluste hindamine ja maksetaotluste esitamine PRIA e-teenuse keskkonna kaudu. Selleks tehakse vajalikud muudatused meetme määruse § 12 lõigetes 1 ja 2, § 13 lõikes 4, § 19 lõikes 3, § 26 lõikes 1, § 27 lõigetes 7 ja 8, § 29 lõikes 2, § 30 lõigetes 2, 4 ja 5, § 31 lõigetes 2 ja 4 ning § 33 lõikes 1.

Punktis 5 toodud muudatuses muudetakse alapunkti number 2, kuhu lisatakse, et protokolliga koos tuleb esitada ka üldkoosolekul osalenute allkirjadega nimekiri. Põhikirja esmakordsel esitamisel on nõue sama ning tegemist on nõude ühtlustamisega ehk kui põhikirja muudetakse tuleb samuti esitada samad dokumendid, mis algselt nõutud.

**Eelnõu §-ga 3** muudetakse maaeluministri 30. aprilli 2015. a määrust nr 54 „Kalapüügi- või vesiviljelustoodete tootja või töötleja koolitustoetus”. Määrust muudetakse selliselt, et toetuse taotlemine hakkab toimuma vaid elektrooniliselt PRIA e-teenuse keskkonna kaudu. Selleks on vaja muuta määruse § 6, mis reguleerib toetuse taotlemist.

Punktiga 1 muudetakse paragrahvi 6 lõike 1 sõnastust selliselt, et toetuse taotlemiseks esitab taotleja PRIA-le elektrooniliselt PRIA e-teenuse keskkonna kaudu taotluse ja selles esitatud andmeid tõendavad dokumendid selleks ettenähtud tähtajal. Taotluse esitamise tähtaja teatab PRIA ametlikus väljaandes Ametlikud Teadaanded.

Punktis 2 täiendatakse § 6 lõikega 11 ja tuuakse määruse lisast 1 määruse teksti andmete koosseis, mida taotleja peab e-teenuse keskkonnas esitama. Lisa 1 tunnistatakse kehtetuks. Paragrahvi 6 lõike 11 punktis 6 tuleb taotlejal esitada teave tema kontserni liikmete ja taotleja üle lepingu või muu alusel valitseva mõju omava ettevõtja kohta. Nõue on kooskõlas komisjoni määruse (EL) nr 717/2014 artikli 2 lõikega 2 ning kehtib ainult Eestis registreeritud ettevõtete kohta. See tähendab, et taotleja esitab oma ema- ja tütarettevõtete ning teiste kontserni liikmete kohta järgmised andmed: äriühingu nimi; registrikood; enamusosaluse protsent; enamusosaluse omanik(ud) . Samuti esitab taotleja lepingu või muul alusel taotleja üle valitsevat mõju omavate ettevõtete kohta järgmised andmed: äriühingu nimi; registrikood; valitseva mõju alus. Valitsev mõju esineb ettevõttel järgmistel juhtudel:

a) ettevõttel on õigus ametisse määrata või ametist vabastada enamikku teise ettevõtte haldus-, juht- või järelevalveorgani liikmetest;

b) ettevõttel on õigus rakendada teise ettevõtte suhtes valitsevat mõju vastavalt teise ettevõttega sõlmitud lepingule või selle asutamislepingule või põhikirjale;

c) ettevõte, mis on teise ettevõtte aktsionär või osanik, kontrollib vastavalt kokkuleppele teiste aktsionäride või osanikega üksi sellise ettevõtte aktsionäride või osanike häälteenamust.

Punktiga 3 tunnistatakse § 6 lõike 2 punkt 1 kehtetuks põhjusel, et seal on viide määruse lisades esitatud nõuetele vastavale taotlusele ning taotleja kontserni liikmete kohta esitatavale teabele. Lisades sisalduvad andmed on toodud määruse teksti ja seetõttu tunnistatakse määruse lisad kehtetuks, mistõttu muutub valeks ka § 6 lõike 2 punktis 1 tehtav viide määruse lisadele.

Punktis 3 tunnistatakse määruse lisad kehtetuks, kuna lisades sisalduvad andmed on sätestatud määruse § 6 lõikesse 11.

**Eelnõu §-ga 4** muudetakse maaeluministri 26. mai 2015. a määrust nr 62 „Kalapüügi- või vesiviljelustoodete tootja või töötleja praktikatoetus”. Määrust muudetakse selliselt, et toetuse taotlemine hakkab toimuma vaid elektrooniliselt PRIA e-teenuse keskkonna kaudu. Selleks on vaja muuta määruse § 5, mis reguleerib toetuse taotlemist.

**Punktiga 1** sõnastatakse § 5 tekst uuesti. Määruse lisadest tuuakse taotluse ja praktika aruande kohta esitatavad andmed määruse teksti ja lisad tunnistatakse kehtetuks.

Kogu paragrahvi sõnastust muudetakse selliselt, et toetuse taotlemiseks esitab taotleja PRIA-le e-teenuse keskkonna kaudu taotluse ja muud nõutavad dokumendid selleks ettenähtud tähtajal. Taotluse esitamise tähtaja teatab PRIA ametlikus väljaandes Ametlikud Teadaanded.

Punktiga 2 tunnistatakse lisa 1 „Kalapüügi- või vesiviljelustoodete tootja või töötleja praktikatoetuse taotlusele esitatavad nõuded” ning lisa 2 „Kalapüügi- või vesiviljelustoodete tootja või töötleja praktikatoetuse praktika korraldamise aruandele esitatavad nõuded” kehtetuks. Kehtetuks tunnistamise põhjuseks on lisades sisalduvate andmete sätestamine määruse teksti.

**Eelnõu §-ga 5** muudetakse maaeluministri 21. märtsi 2016. a määrust nr 18 „Tootmis- ja turustamiskavade toetus”.

**Punktiga 1** muudetakse § 6 lõike 5 sissejuhatava lauseosa sõnastust, mis on seotud üleminekuga toetuse taotlemisele PRIA e-teenuste keskkonnas. Muudatusega sätestatakse, et taotlus esitatakse PRIA e-teenuste keskkonnas.

**Punktiga 2** muudetakse § 10 lõiget 4 ja muudatus on seotud üleminekuga toetuse taotlemisele PRIA e-teenuste keskkonnas. Muudatusega sätestatakse, et maksetaotlus esitatakse e-teenuste keskkonnas.

**Eelnõu §-s 6** on rakendussätted. Määruse jõustumine on planeeritud 1. märtsiks 2019. a.

Kuna kalanduse valdkonnas nähakse kohustuslik PRIA e-teenuste keskkonna kaudu toetuse taotlemine ette esmakordselt, siis on toetuse taotlejatel ja ka PRIA-l vaja üleminekuaega, et muudatustega end kurssi viia. Kalanduspiirkonna kohaliku arengu strateegia rakendamise meetmes on e-teenuse keskkonnale üleminekul planeeritud PRIA poolt koolitused igas kalanduspiirkonnas eraldi kohalikele algatusrühmadele, mh hindamiskomisjoni liikmetele ja meetmest toetust taotlevale sihtgrupile. Alates 1. märtsist 2019. a on e-teenuse keskkonna kasutamine kohustuslik. Selline tähtaeg on sätestatud arvestades kõikide algatusrühmade soove ja võimekust. 2019. aasta taotlusvoorud on kohalikel algatusrühmadel planeeritud selliselt, et need algatusrühmad, kes soovivad taotlusvooru veel viimast korda läbi viia seniste tingimuste kohaselt, saavad taotlusvoorud läbi viia jaanuari ja veebruari kuus. Kohalikud algatusrühmad, kes soovivad taotlusvooru läbi viia elektroonselt e-teenuse keskkonna kaudu, saavad taotlusvooru planeerida alates 1. märtsist 2019. a. Kohalikel algatusrühmadel on teave e-teenuse keskkonnale ülemineku kohta (PRIA on jaganud teavet 2018. aastal suve- ja talveseminaril). PRIA e-teenuse keskkonda kasutatakse ka maaelu LEADER meetme rakendamisel, millega kohalikud algatusrühmad on tuttavad. E-teenuse keskkonnale üleminekul peavad kohalikud algatusrühmad tegema muudatused kohalikus arengustrateegias ja oma töökordades. Kõige pikem protsess on selle juures kohaliku arengustrateegia muutmine. Kuivõrd kohalikes arengustrateegiates on töökorrad toodud üldsõnaliselt, siis on alustanud kohalikud algatusrühmad juba ka strateegiate muutmise protsessi. Samuti antakse kohalikele algatusrühmadele ülemineku aeg, et nad saaksid oma heakskiidetud kohaliku arengu strateegiad, strateegia rakenduskavad ja töökorrad käesoleva määruse §-s 1 ja §-s 2 nimetatud nõuetega vastavusse viia hiljemalt 1. juuniks 2019. a. Sisse viidavad muudatused ja nende maht võib kalanduspiirkonniti olla erinev. Taotluste esitamisel on alates 01.03.2019 tagatud PRIA tugi taotlejale ja algatusrühmale nii PRIA piirkondlikes büroodes kui ka „jaga enda ekraani“ funktsiooniga, mille kaudu PRIA töötaja saab abistada taotlejat, nähes seda, mis jooksvalt ekraanil toimub.

**3. Eelnõu vastavus Euroopa Liidu õigusele**

Eelnõu on kooskõlas Euroopa Parlamendi ja nõukogu määrusega (EL) nr 508/2014 Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nt 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrus (EL) nr 1255/2011 (ELT L 149, 20.05.2014, lk 1–66). Samuti on eelnõu kooskõlas Euroopa Parlamendi ja nõukogu määruses (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469), sätestatud nõuetega.

**4. Määruse mõjud**

Määruse jõustumisega kasutusele võetav PRIA e-teenuste keskkonnas taotlemine muudab riigisiseste ja Euroopa Merendus- ja Kalandusfondi rakenduskava 2014–2020 toetuste taotlemise taotlejate jaoks lihtsamaks, samuti lihtsustab see oluliselt PRIA töökorraldust ja väheneb toetuse- ja maksetaotluste menetlusaeg.

Määruse muudatusel seoses e-teenuse keskkonnale üleminekuga on otsene mõju eelkõige toetuse taotlejatele, toetuse saajatele, kohalikele algatusrühmadele ja riigi halduskoormusele. Toetuse taotlejate, toetuse saajate ja kohalike algatusrühmade jaoks väheneb halduskoormus läbi selle, et andmete ja dokumentide esitamine muutub lihtsamaks ja kompaktsemaks: dokumendid täidetakse otse e-teenuse keskkonnas ning mitmeid dokumente ei ole vaja PRIA-le enam eraldi saata, kuivõrd need on olemas ja kättesaadavad juba kõikidele osapooltele. Sellise rakendusega väheneb ka vigade tegemise hulk, kuivõrd e-teenuse keskkonna kaudu saadetakse automaatne veateade või teade esitamata dokumentidest. PRIA jaoks muutub lihtsamaks ja kiiremaks taotluste menetlemine, kuivõrd taotluste esitamine on enam struktureeritud ja esineb vähem vigu. Seega väheneb ameti töökoormus ja tööaja ressurss. Samuti puudub nende meetmete puhul vajadus taotluste vastuvõtja ametikoha järele.

E-teenuse keskkonnale üleminek eeldab taotlejate ja toetuse saajate jaoks vajalike infosüsteemide nagu arvuti ja internetivõrgu olemasolu, ühtlasi oskust interneti ja e-teenuse keskkonna kasutamisel. Taotlejad ja toetuse saajad, kellel vajalikke infosüsteeme ei ole, saavad taotluse esitada PRIA piirkondlikes teenindusbüroodes, kus vajadusel annab abi andmete sisestamisel PRIA töötaja. Konsulteerimisel on võimalik kasutada ka „jaga enda ekraani“ funktsiooni, mille kaudu PRIA töötaja saab abistada taotlejat, nähes seda, mis jooksvalt toimuvat taotleja ekraanil.

Toetuse taotlejatest ja saajatest tootjaorganisatsioonide puhul võib eeldada süsteemile sujuvat üleminekut, kuivõrd toetuse taotlejaid/saajaid on väga limiteeritud arv, neil on eelnev kogemus infosüsteemidega ja äriettevõtetele kohaselt juurdepääs teenuse kasutamiseks vajalikule internetiühendusele ja seadmetele. Kohalikel algatusrühmadel on kohustus suurendada kohalike osalejate suutlikkust tegevuste väljatöötamisel ja rakendamisel, sealhulgas edendada nende projektijuhtimise suutlikkust. E-teenuse keskkonnale üleminekul on planeeritud PRIA poolt koolitused kohalikele algatusrühmadele, mh hindamiskomisjoni liikmetele. Samuti on neil võimalus osaleda testimistel ja teha oma ettepanekuid süsteemi parendusteks.

Positiivseks mõjuks e-teenuse keskkonnale üleminekul on ka suurem avatus ja läbipaistvus menetlusprotsessides, eriti nendel juhtudel, kus menetlustegevusi viivad osaliselt läbi nii kohalikud algatusrühmad kui nende hindamiskomisjonid ja PRIA, seega suureneb ka ristkontrolli võimalus. Lisaks eeltoodule võimaldab uude süsteemi üleminek paremini jälgida algatusrühmade ja projektitaotluste eelarveid, nende kasutamist ja seeläbi paremini planeerida IV prioriteedi rahaliste vahendite kasutamist.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamine toob kaasa kulusid seoses e-teenuse keskkonna väljatöötamisega, üleval pidamisega, e- teenuse keskkonna jooksvate arendustega ning koolitustega.

Kalanduse meetmete (EMKF ja riiklike meetmete, välja arvatud VI prioriteedi meetmed) e-teenuste arendamiseks on planeeritud 145 250 eurot ja vahendid nendeks arendusteks on eraldatud EMKF tehnilise abi meetmest.

EMKF IV prioriteedi meetmete e-teenuste täisfunktsionaalse lahenduse arendamiseks on kasutada struktuurifondide vahendid summas 356 598 eurot ja nimetatud taotlus on saanud rahastuse Ühtekuuluvuspoliitika fondide rakenduskava 2014-2020 meetmest, mis toetab tehnoloogilist arendustegevust, mis viiakse ellu avalike e-teenuste rahastamisega.

**6. Määruse jõustumine**

Määrus jõustub 1. märtsil 2019. aastal.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse kooskõlastamiseks Rahandusministeeriumile õigusaktide eelnõude elektroonilise kooskõlastamise infosüsteemi EIS kaudu. Eelnõu saadetakse arvamuse andmiseks Põllumajanduse Registrite ja Informatsiooni Ametile, kohalikele algatusrühmadele jt taotlejate ringi kuuluvatele huvirühmadele.